Juuli 2010

Juuli 2010, kroonika

2010. aasta juuli algas neljapäeval ja lõppes 31 ööpäeva pärast laupäeval.

1. juuli

 Belgia võttis Hispaanialt üle Euroopa Liidu eesistujariigi kohustused.
 Ida-Aafrika Ühendus alustas üleminekut ühisturule.
 Leedus maeti president Algirdas Brazauskas.
 Rootsis lõppes sõjaväekohustus.
 Saksamaa Alam-Saksi liidumaa valitsusjuhiks valiti David McAllister.
 Soome Eduskund kiitis heaks kahe uue tuumaelektrijaama rajamise.
 Eestis lõpetati analoogtelevisiooni edastamine ning mindi täielikult üle digitaalsele telepildi edastusele.
 Eestis jõustus määrus, mille järgi peavad tarbijale kaupade ja teenuste pakkujad kuni 30. juunini 2011 avaldama hinnad nii kroonides kui ka eurodes.
 Eestis hakkas kehtima uus perekonnaseadus.

2. juuli

 Ameerika Ühendriikide Afganistani üksuste uus juht kindral David Petraeus saabus Afganistani pealinna Kabulisse.
 Aafrika läänerannikul võeti kasutusele telekommunikatsiooniühendus Portugaliga. 7000 km pikkune veealune valguskaabel võimaldab muu hulgas senisest tunduvalt kiiremat ja odavamat internetiühendust Lääne-Aafrika riikides.
 Argentinas algas kohtupidamine endise diktaatori Jorge Rafael Videla üle, keda süüdistatakse inimõiguste rikkumistes.
 Iisraeli peaminister Binyamin Netanyahu teatas, et Iisrael ei kavatse Türgilt humanitaarabilaevade intsidendi pärast vabandust paluda ega kompensatsiooni maksta. 
 Eesti suusataja Kristina Šmigun-Vähi teatas, et loobub tippspordist.

3. juuli

 Alžeeria riikliku uudisteagentuuri teatel kavatseb riik nõuda Prantsusmaalt 1960. aastatel Alžeerias tehtud tuumakatsetuste tekitatud kahjude korvamist.
 Kongo Demokraatlikus Vabariigis Lõuna-Kivu provintsis Burundi piiri lähedal paakauto plahvatuse tagajärjel puhkenud tulekahjus hukkus vähemalt 220 inimest ja mitusada sai vigastada. 
 Kõrgõzstanis vannutati presidendina ametisse Roza Otunbajeva, kelle ametiaeg kestab 2011. aasta lõpuni. Kuni oktoobris 2010 toimuvate parlamendivalimisteni on ta ka valitsusjuht.
 Poolas visiidil viibiv Ameerika Ühendriikide riigisekretär Hillary Clinton osales Krakówis tseremoonial, kus allkirjastati lepe Poolasse mobiilsete raketitõrjesüsteemide rajamiseks.
 Wimbledoni tenniseturniiri naiste üksikmängu meistriks tuli ameeriklane Serena Williams, kes võitis finaalis venelase Vera Zvonarjova tulemusega 6:3, 6:2.
 Rahvaliidu erakorralisel kongressil valiti erakonna esimeheks Juhan Aare.

4. juuli

 Poolas peeti presidendivalimiste teine voor. Presidendiks valiti senine presidendi kohusetäitja Bronisław Komorowski, kes sai 53,01 protsenti häältest. Ta astub ametisse augustis. Tema vastaskandidaat teises voorus oli endine peaminister Jarosław Kaczyński.
 Tiibeti pealinnas Lhasas Jokhangi templis kuulutati nelja-aastane poiss Losang Doje kuuendaks elavaks buddhaks.
 Wimbledoni tenniseturniiri meeste üksikmängu meistriks tuli hispaanlane Rafael Nadal, kes võitis finaalis tšehhi Tomáš Berdychi tulemusega 6:3, 7:5, 6:4.
 Pärnus peeti 20. ingerisoome laulu- ja tantsupidu.

5. juuli

 Ameerika Ühendriikide riigisekretär Hillary Clinton kohtus Gruusias president Mihheil Saakašviliga ning pidas kõne, milles muu hulgas kritiseeris Venemaad sekkumise eest Gruusia siseasjadesse.
 Euroopa Liidu kõrge esindaja välisasjade ja julgeolekupoliitika alal Catherine Ashton teatas, et Euroopa Liit peatab alates 15. augustist 2010 Sri Lanka soodusrežiimi liiduga kauplemisel, sest riik ei nõustu parandama inimõiguste olukorda.
 Iisraelis Jeruusalemmas kohtusid Iisraeli kaitseminister Ehud Barak ja Palestiina peaminister Salām Fayāḍ. Kõne all oli Gaza tsooni blokaadi leevendamine.
 Islandil ekshumeeriti maletaja Bobby Fischeri surnukeha, et välja selgitada, kas ta on üheksa-aastase Filipiini tüdruku isa.
 Rumeenias Musta mere rannikul Tuzlas kukkus alla lennuk Antonov An-2. Pardal olnud 14 inimesest hukkus vähemalt 12.
 Estonian Air avas lennuliini Tallinna ja Ateena vahel.
 Eestis hakkas kehtima uus interneti domeeninimede registreerimise kord.

6. juuli

 Ameerika Ühendriikides Washingtonis kohtusid president Barack Obama ja Iisraeli peaminister Binyamin Netanyahu.
 Euroopa Komisjon keelas puuduliku turvanõuete täitmise tõttu Euroopa Liidu lennujaamadesse lendamise kahel kolmandikul lennufirma Iran Air lennukitest.
 Kasahstani pealinnas Astanas avati 150 meetri kõrgune meelelahutuskeskus, mis asub maailma kõrgeimas telgis.
 Jõustus Venemaa, Valgevene ja Kasahstani tolliliit.

7. juuli

 Aafriklase kirjutatud ingliskeelse novelli eest antava Caine'i auhinna sai Sierra Leone kirjanik Olufemi Terry.
 Euroopa Parlament kiitis heaks Euroopa Liiduga liitumise kõneluste alustamise Islandiga, kuid seadis liitumise tingimuseks Islandi täieliku loobumise vaalapüügist.
 Iraagi pealinnas Bagdadis toimunud enesetapurünnakus hukkus vähemalt 35 šiiidi palverändurit ja üle saja sai vigastada.
 Kuuba katoliku kiriku esindajad teatasid seoses Hispaania välisministri Miguel Ángel Moratinose visiidiga, et riik kavatseb vabastada 52 poliitvangi.
 Prantsusmaal mõistis Pariisi kriminaalkohus Panama endisele diktaatorile Manuel Noriegale seitsmeaastase vanglakaristuse narkokaubandusest saadud raha pesemise eest Prantsusmaa pankades.
 Türgi konstitutsioonikohus jättis heaks kiitmata parlamendis Euroopa Liiduga liitumist silmas pidades vastu võetud põhiseaduse muudatused.

8. juuli

 Ameerika Ühendriikide äriajakiri Fortune avaldas pingerea, mille järgi oli 24,6 miljardit dollarit teeninud Venemaa energiafirma Gazprom 2009. aastal maailma tulusaim ettevõte.
 Kanada järgmiseks kindralkuberneriks nimetati David Lloyd Johnston. Ta astub ametisse 1. oktoobril 2010.
 Slovakkia peaministriks sai Iveta Radičová.

9. juuli

 Austrias Viini lennuväljal andsid Ameerika Ühendriikide ametiisikud Venemaa esindajatele üle kümme hiljuti kinni peetud spiooni ning võtsid vastu Venemaa vanglast vabastatud neli spiooni.
 Pakistanis Afganistani piiri ääres toimunud enesetapuplahvatuses hukkus vähemalt 100 inimest.
 Prantsusmaa arstid teatasid, et tegid juuni lõpus maailmas esimest korda täieliku näosiirdamise patsiendile, kelle nägu oli geneetilise haiguse tagajärjel moondunud.
 Eesti president Toomas Hendrik Ilves kohtus Ärma talus Kanada väliskaubandusministri Peter Van Loaniga.
 Eesti kultuuriminister Laine Jänes tegi Jüri Leitenile ettepaneku asuda alates 1. septembrist 2010 kolmeks aastaks Eesti Kontserdi direktori ametikohale.

10. juuli

 Hispaanias Barcelonas toimus meeleavaldus, milles osalenud rohkem kui miljon inimest nõudis Katalooniale suuremat autonoomiat ja protestis konstitutsioonikohtu hiljutiste otsuste vastu.
 Kosovo peaminister Hashim Thaçi teatas, et riik ei nõustu arutusele võtma Serbia ettepanekut vastavalt piirkondade rahvuslikule koosseisule kahe riigi piiri nihutada.
 Kuressaare supelrannas avati uus rannahoone.

11. juuli

 Bosnias ja Hertsegoviinas mälestati 15 aastat tagasi toimunud Srebrenica veretöö ohvreid. Esimest korda osalesid mälestusteenistusel ka Serbia ja Horvaatia president.
 Jaapanis toimusid parlamendi ülemkoja valimised.
 Lõuna-Aafrika Vabariigis Johannesburgis peetud 2010. aasta jalgpalli maailmameistrivõistluste finaalis alistas Hispaania tulemusega 1:0 Hollandi ja tuli maailmameistriks.
 Uganda pealinnas Kampalas toimunud plahvatuste tagajärjel hukkus vähemalt 64 jalgpalliülekannet jälginud inimest ning 70 sai vigastada.
 Vaikse ookeani lõunaosas, muu hulgas Tahitil ja Lihavõttesaarel, oli nähtav täielik päikesevarjutus.

12. juuli

 Kuuba endine liider Fidel Castro esines esimest korda üle vähemalt nelja aasta telesaates.
 Rahvusvaheline Kriminaalkohus teatas, et esitas Sudaani presidendi ‘Umar Ḩasan Aḩmad al-Bashīri vastu seoses Dārfūri konfliktiga kolm süüdistust genotsiidis.

13. juuli

 Ameerika Ühendriikides New Yorgis leiti endise Maailma kaubanduskeskuse asukohalt 18. sajandist pärit puitlaev.
 Euroopa Liidu rahandusministrid andsid lõpliku heakskiidu Eesti liitumisele euroalaga 2011. aasta alguses ning kinnitasid euro vahetuskursiks 15,6466 krooni. 
 Hispaania pealinnas Madridis võeti vastu esimesed seitse Kuuba vanglast vabastatud teisitimõtlejat.
 Itaalia lõunaosas Calabrias vahistas politsei vähemalt 300 inimest, keda kahtlustatakse kuritegelikesse organisatsioonidesse kuulumises.
 Pakistani Washingtoni saatkonna esindajad teatasid, et alates maist 2009 teadmata kadunuks peetud Iraani tuumafüüsik Shahrām Amīrī varjab end saatkonnas ning soovib kodumaale tagasi pöörduda.
 Prantsusmaa parlamendi alamkoda kiitis heaks avalikes kohtades burka kandmise keelu.
 Tšehhi president Václav Klaus nimetas ametisse peaminister Petr Nečasi valitsuse.
 Pärnu Vallikäärus hakkas tööle Eesti kõige kõrgemale (16,5 meetrit) purskav purskkaev.
 Prantsusmaa suursaadik andis omaaegse kaubalaeva Mohni meremeestele kätte Prantsuse Riikliku Merepäästeameti pronksmedalid 1978. aasta päästeoperatsiooni eest.

14. juuli

 Ameerika Ühendriikide lennukitootja Boeing tutvustas vesinikul töötavat mehitamata luurelennukit Phantom Eye, mis suudab lennata kuni 20 km kõrgusel kuni neli ööpäeva järjest.
 Argentina parlament kiitis heaks samasooliste abielu ja andis samasoolistele paaridele lapsendamisõiguse.
 Saksamaa liidukantsler Angela Merkel alustas koos esindusliku ministritest ja ärijuhtidest koosneva delegatsiooniga viiepäevast ringreisi Venemaal, Hiinas ja Kasahstanis.
 Saksamaa Nordrhein-Westfaleni liidumaa parlament valis valitsusjuhiks Hannelore Krafti.
 Eesti suursaadik Belgias Mariin Ratnik andis Belgia kuningale Albert II-le üle oma volikirja.

15. juuli

 BP teatas, et esimest korda õnnestus peatada Deepwater Horizoni uppumise tagajärjel aprillis Mehhiko lahes tekkinud naftaleke.
 Iraani kaguosas Zāhedāni linna mošee juures toimunud kahe enesetaputerroristide korraldatud plahvatuse tagajärjel hukkus vähemalt 21 inimest ning vigastada sai üle saja. 
 Venemaa president Dmitri Medvedev rahuldas Baškortostani presidendi Murtaza Rahhimovi lahkumispalve ja nimetas presidendi kohusetäitjaks Rustem Hamitovi.

16. juuli

17. juuli

 Austraalia peaminister Julia Gillard kuulutas välja 21. augustil 2010 toimuvad parlamendivalimised.
 Hiinas Shaanxi provintsis Hanchengi lähedal asuvas söekaevanduses toimunud plahvatuse tagajärjel hukkus vähemalt 28 kaevurit.
 Venezuela presidendi Hugo Cháveze korraldusel ekshumeeriti Simón Bolívari surnukeha, et välja selgitada tema surma põhjus.
 Eesti ulmeauhinna Stalker sai Leo Kunnas romaani "Gort Ashryn. II osa: Sõda" eest.

18. juuli

 Ameerika Ühendriikide lennukitootja Boeing uus reisilennuk Boeing 787 (Dreamliner) saabus esimest korda väljapoole USA-d ning maandus Suurbritannias Farnborough' lennuväljal. 
 ÜRO algatusel tähistati Nelson Mandela 92. sünnipäeva puhul esimest korda rahvusvahelist Nelson Mandela päeva.
 Kasahstanis Almatõs Euroopa Julgeoleku- ja Koostööorganisatsiooni välisministrite kohtumisel viibiv välisminister Urmas Paet ja Gruusia välisminister Grigol Vašadze sõlmisid kahe riigi vahelise topeltmaksustamise vältimise lepingu.
 Euroopa Liidu välisminister Catherine Ashton avaldas visiidil Gaza tsoonis toetust Iisraeli kehtestatud blokaadi leevendamisele.
 Malaisias Kuala Lumpuri lennujaamas leiti umbes 400 Madagaskarilt salakaubana toodud haruldast kilpkonna ja üle 40 haruldase konna.
 Paapua Uus-Guinea lähedal toimus pooletunnise vahega kaks tugevat maavärinat (6,9- ja 7,3-palline)

19. juuli

 Indias Lääne-Bengali osariigis Sainthias sõitis reisirong täiskiirusel otsa jaamas seisnud rongile. Hukkus vähemalt 60 ja vigastada sai vähemalt 120 inimest.
 Suriname 50-liikmeline parlament valis 36 poolthäälega presidendiks Dési Bouterse. Ta astub ametisse 3. augustil.
 Venemaa president Dmitri Medvedev nimetas järgmiseks suursaadikuks Eestis Juri Merzljakovi.
 Eestimaa Rahvaliidu juhatus valis erakonna peasekretäriks Lauri Vitsuti.

20. juuli

 Soome rahapajas alustati Eesti euromüntide vermimist.

21. juuli

 Gruusia parlament kuulutas 25. veebruari Nõukogude okupatsiooni päevaks ja 23. augusti totalitaarsete režiimide ohvrite mälestuspäevaks. 
 Lõuna-Koreas visiidil viibiv Ameerika Ühendriikide riigisekretär Hillary Clinton teatas uutest sanktsioonidest Põhja-Korea vastu.
 Nepali parlamendis toimunud presidendivalimistel ei saanud ükski kandidaat tarvilikku häälteenamust.
 Rumeenias Bukaresti kalmistul ekshumeeriti omaste soovil endise diktaatori Nicolae Ceaușescu ja tema abikaasa Elena surnukehad, et veenduda DNA-testide abil isikusamasuses.
 Soomes presidendi suveresidendis Kultarantas president Tarja Halosega kohtunud Venemaa president Dmitri Medvedev lubas muu hulgas taasavada Venemaa turu Soome liha- ja piimatoodetele.
 Venemaa president Dmitri Medvedev nimetas Tšuvaššia presidendiks Mihhail Ignatjevi.
 Venemaal Kabardi-Balkaarias Baksani hüdroelektrijaamas tapeti kaks valvurit ning masinaruumis pandi plahvatama neli pommi.

22. juuli

 Tšaad teatas, et ei nõustu riigis viibivat rahvusvaheliselt tagaotsitavat Sudaani presidenti ‘Umar Ḩasan Aḩmad al-Bashīri välja andma.
 Vanuatus toimus 6,2-palline maavärin.
 Venezuela president Hugo Chávez teatas diplomaatiliste suhete katkestamisest Colombiaga.
 ÜRO Rahvusvaheline Kohus kuulutas, et Kosovo iseseisvumine oli kooskõlas rahvusvahelise õigusega.

23. juuli

 Burundis toimusid parlamendivalimised, mida opositsiooniparteid boikoteerisid. Valitsev partei NCDD–FDD võitis parlamendi 106 kohast 81.
 Iraani president Maḩmūd Aḩmadīnezhād teatas, et Iraan saadab hiljemalt 2019. aastal kosmosse oma esimese mehitatud kosmoselaeva.
 Serbia teatas, et ei kavatse kunagi Kosovo iseseisvust tunnustada.
 Narva veehoidlast lasti mööda Narva jõge allavoolu ujuvsaar, mille jäänused täitsid puu- ja mullaprahiga muu hulgas Narva-Jõesuu ranna.

24. juuli

 Peruu lõunaosas kuulutati seoses erakordse 24 miinuskraadini langenud temperatuuriga välja erakorraline olukord.
 Saksamaal Duisburgis toimunud festivalil Love Parade tallati rahvamassis surnuks 20 inimest ja mitusada sai vigastada.

25. juuli

 Uganda pealinnas Kampalas algas Aafrika Liidu liikmesriikide tippkohtumine.

26. juuli

 Afganistani presidendi Ḩāmid Karzay esindaja teatas, et 23. juulil toimunud NATO õhurünnaku tagajärjel hukkus riigi lõunaosas Helmandi provintsis vähemalt 45 inimest, kellest enamik olid tsiviilisikud.
 Austraaliasse Sydneysse jõudis neli kuud tagasi San Franciscost teekonda alustanud 12 500 plastpudelist tehtud paat. Reisi eesmärk oli tähelepanu juhtida plastjäätmete probleemile ja maailmamere reostusele.
 Euroopa Liidu välisministrid kiitsid heaks Iraani puudutavad lisasanktsioonid, sealhulgas piirasid nafta- ja gaasitööstuse investeeringuid ning väliskaubandust. 
 Iisraeli arheoloogid teatasid umbes 3700 aastat tagasi koostatud seadustega savitahvlite jäänuste leidmisest riigi põhjaosast H̠aẕorist.
 Internetiportaal Wikileaks avaldas üle 92 000 aastatest 2004–2010 pärit valdavalt salastatud dokumendi koalitsioonivägede sõjategevusest Afganistanis. 
 Iraan teatas Rahvusvahelisele Aatomienergia Agentuurile, et on valmis tingimusteta jätkama katkenud tuumakõnelusi.
 Kambodža sõjaväetribunal mõistis punaste khmeeride režiimi aegsele vanglaülemale Kaing Guek Eavile (hüüdnimega Seltsimees Duch) inimsusvastaste kuritegude eest 35-aastase vanglakaristuse. 
 Rumeenias toimunud Rumeenia ja Iisraeli ühiste sõjaväeõppuste käigus kukkus alla helikopter, mille pardal olnud seitse inimest esialgsetel andmetel hukkusid.

27. juuli

 Hispaanias Barcelonas algasid 2010. aasta Euroopa meistrivõistlused kergejõustikus.
 Island alustas kõnelusi liitumiseks Euroopa Liiduga.
 Somaalimaa presidendina vannutati ametisse Axmed Maxamed Maxamuud.

28. juuli

 Kanada arheoloogid teatasid, et leidsid Mercy lahest hästisäilinud laeva Investigator, mis jäeti jäässe kinnikiilununa maha 1853. aastal John Franklini Loodeväila-ekspeditsioonil kaduma läinud laevu otsides.
 Kataloonia parlament keelustas alates 2012. aastast härjavõitluse.
 Kongo Demokraatliku Vabariigi lääneosas Mai-Ndombe provintsis hukkus Kasai jõel ülekoormatud laeva uppumise tagajärjel vähemalt 140 inimest.
 Pakistani pealinna Islamabadi lähedal kukkus alla Karachist saabunud lennukompanii Airblue reisilennuk Airbus A321. Hukkusid kõik 152 lennuki pardal olnud inimest.

29. juuli

 Lõuna-Korea peaminister Chung Un-chan teatas tagasiastumisest.
 Malawis võeti kasutusele uus riigilipp.
 Vormsi Püha Olavi kirikus tähistati kiriku taaspühitsemise 20. aastapäeva ja allkirjastati deklaratsioon Rootsi viidud kirikuvarade tagastamiseks.

30. juuli

 Brasiilia pealinnas Brasílias koosolev UNESCO maailmapärandi komitee otsustas kanda maailmapärandi nimekirja Sri Lanka Keskmassiivi ja Hawaii saarte hulka kuuluva Papahānaumokuākea saarestiku. Komitee otsustas ka lubada ehitada maailmapärandi nimekirja kantud Reini jõe orgu jõge ületava silla.

31. juuli

 Pakistani Loodepiiriprovintsis on viis päeva kestnud paduvihmadest tingitud maalihete ja üleujutuste tagajärjel hukkunud üle 900 inimese ja tuhanded on jäänud kodutuks.

 2010-07